ನಿಮ್ಮ ಮನೆಯ ಮಕ್ಕಳಿಗೆ ಈ ರೀತಿಯಾಗಿದ್ರೆ ಸಿಎಂ ಬಿಎಸ್ವೈ ಹಾಗೂ ಶೋಭಕ್ಕನವರೇ ಸುಮ್ಮನಿರ್ತಿದ್ರಾ ಬೆಂಗಳೂರು: ಮಹಾಲಿಂಗಪುರದಲ್ಲಿ ನಡೆದ ಘಟನೆ ಹೇಯ ಕೃತ್ಯ. ಅದೊಂದು ಕೊಲೆ, ಮಾನಭಂಗ ಎಂದು ಕೆಪಿಸಿಸಿ ಅಧ್ಯಕ್ಷ ಡಿ.ಕೆ ಶಿವಕುಮಾರ್ ಅವರು ಆಕ್ರೋಶ ವ್ಯಕ್ತಪಡಿಸಿದರು. ಸದಾಶಿವನಗರದಲ್ಲಿರುವ ತಮ್ಮ ನಿವಾಸದಲ್ಲಿ ಮಾಧ್ಯಮದ ಜೊತೆ ಮಾತನಾಡಿದ ಅವರು, ಮಹಾಭಾರತದ ದುರ್ಯೋಧನ, ದುಶ್ಯಾಸನನ ರೀತಿಯಿದೆ. ಮಾಧ್ಯಮದವರು ಇಡೀ ಜಗತ್ತಿಗೇ ತೋರಿಸಿದ್ದೀರ. ಯಾಕೆ ಶೋಭಾ ಕರಂದ್ಲಾಜೆ ಮಾತನಾಡುತ್ತಿಲ್ಲ, ಯಾಕೆ ಸಚಿವೆ ಶಶಿಕಲಾ ಜೊಲ್ಲೆ ಬಾಯಿಬಿಡುತ್ತಿಲ್ಲ, ಪೊಲೀಸ್ ಮಹಾನಿರ್ದೇಶಕರು ಬಾಯಿ ತೆಗೆದಿಲ್ಲ, ಶಾಸಕನನ್ನ ಅರೆಸ್ಟ್ ಮಾಡಿಲ್ಲ ಎಂದು ಪ್ರಶ್ನೆ ಮಾಡಿದ್ದಾರೆ. ಸದ್ಯ ಇದು ಅಂತರಾಷ್ಟ್ರೀಯ ಮಟ್ಟದಲ್ಲಿ ಸುದ್ದಿಯಾಗಿದೆ. ಸರ್ಕಾರ ಶಾಸಕನನ್ನ ರಕ್ಷಿಸಲು ಹೊರಟಿದೆ. ನಿಮ್ಮ ಮನೆಯ ಮಕ್ಕಳಿಗೆ ಈ ರೀತಿಯಾಗಿದ್ರೆ ಸಿಎಂ ಯಡಿಯೂರಪ್ಪನವರೇ ಸುಮ್ಮನಿರ್ತಿದ್ರಾ? ಶೋಭಕ್ಕನವರೇ ನೀವು ಸುಮ್ಮನಿರ್ತಿದ್ರಾ? ಎಂದರು. ಇನ್ನು ನಾವು ಇಂದು ಅಲ್ಲಿಗೆ ಹೋಗುತ್ತಿದ್ದೇವೆ. ಇದು ಇಡೀ ಹೆಣ್ಣು ಕುಲಕ್ಕೇ ಅವಮಾನ. ಗರ್ಭಪಾತಕ್ಕೆ ಕಾರಣರಾದವರನ್ನ ಯಾಕೆ ಬಂಧಿಸಿಲ್ಲ, ಯಾರನ್ನೋ ಯಾಕೆ ಜೈಲಿಗೆ ಕಳಿಸ್ತೀರ ಎಂದು ರಾಜ್ಯ ಸರ್ಕಾರದ ವಿರುದ್ಧ ಡಿಕೆ ಶಿವಕುಮಾರ್ ಅವರು ವಾಗ್ದಾಳಿ ನಡೆಸಿದರು. ಇಂದು ಕನ್ನಡಪರ ಸಂಘಟನೆಗಳು ಕರ್ನಾಟಕ ಬಂದ್ಗೆ ಕರೆ ನೀಡಿರುವ ವಿಚಾರಕ್ಕೆ ಸಂಬಂಧಿಸಿದಂತೆ ಪ್ರತಿಕ್ರಿಯೆ ನೀಡಿದ ಅವರು, ಯಾವ ಅವಶ್ಯಕತೆಗಾಗಿ ಮಾಡಿದ್ದಾರೋ ಗೊತ್ತಿಲ್ಲ, ನಾನು ಈಗಲೇ ಅದರ ಬಗ್ಗೆ ಮಾತನಾಡಲ್ಲ, ಬಂದ್ ಮಾಡೋಕೆ ನಮ್ಮ ಅಭ್ಯಂತರವಿಲ್ಲ ಎಂದು ಪ್ರತಿಕ್ರಿಯೆ ನೀಡಿದರು. ಇನ್ನು ತಮಿಳರಿಗೂ ನಿಗಮ ಕೊಡುತ್ತೇವೆ ಎಂಬ ಡಿಸಿಎಂ ಅಶ್ವಥ್ ನಾರಾಯಣ್ ಹೇಳಿಕೆ ಬಗ್ಗೆ ಮಾತನಾಡಿದ ಅವರು, ಡಿಸಿಎಂ ತಮಿಳು ಪ್ರಾಧಿಕಾರಕ್ಕೂ ಬದ್ಧ ಎಂದಿದ್ದಾರೆ. ಅವರು ಜಾತಿ ಧರ್ಮ ಹೊಡೆದು ಛಿದ್ರ ಮಾಡೋಕೆ ಹೊರಟಿದ್ದಾರೆ ಇದರ ಬಗ್ಗೆ ಮುಂದೆ ಮಾತನಾಡುತ್ತೇನೆ ಎಂದು ಡಿಕೆಶಿ ಡಿಸಿಎಂ ಹೇಳಿಕೆಯನ್ನು ಖಂಡಿಸಿದ್ದಾರೆ.